钦定古今图书集成/明伦汇编/闺媛典/第047卷 > 赵美妻王氏〈李冬儿李氏附〉
## 钦定古今图书集成/明伦汇编/闺媛典/第047卷 > 赵美妻王氏〈李冬儿李氏附〉

按《元史列女传》：“赵美妻王氏，内黄人也。至治元年，美
溺水死，王氏誓守志。舅姑念其年少无子，欲使更适，
王氏曰：‘妇义无再醮，且舅姑在，妾可弃去耶’？舅姑乃
欲以族侄与继婚，王拒不从，舅姑迫之力，王氏知不
免，自经死。李冬儿，甄城人，丁从信妻也。年二十三，从
信殁。服阕，父母呼归，问之曰：‘汝年少居孀，又无子，何
以自立？吾为汝再择婿，何如’？”冬儿不从，诣从信冢哭，
欲缢墓树上，家人防之，不果。日暮，还从信家，夜二鼓，
入室，更新衣，自经死。李氏，滨州惠高儿妻也。年二十
六，高儿殁，父欲夺归嫁之，李氏不从，自缢而死。